VSL sklep I Cpg 1061/2009
Sodna praksa višjih sodišč, 2010-03-10

pravdni stroški - načelo uspeha - uspeh v postopku - delni umik tožbe

Prvostopno sodišče pri svoji odločitvi ni upoštevalo, da so pravdni stroški nastali predvsem glede dela zahtevka, s katerim tožeča stranka v pravdi ni uspela, to je glede zneska 597.170,77 EUR, saj je tožena stranka znesek 753.839,89 EUR plačala 18 dni po izdaji sklepa o izvršbi in 7 dni po vložitvi ugovora zoper sklep o izvršbi, tožeča stranka pa je za plačani del tožbo takoj umaknila. Po delnem umiku tožbe se je pravdni postopek vodil le glede zneska 597.170,77 EUR, s katerim pa tožeča stranka v pravdi ni uspela. Toženi stranki so v zvezi s tem delom zahtevka nastali stroški štirih pripravljalnih vlog ter stroški zastopanja na glavni obravnavi dne 8. 9. 2009. Tožeči stranki pa so do delnega umika tožbe nastali le stroški izvršilnega postopka. Zato je treba pritrditi pritožniku, da je tožena stranka upravičena (vsaj) do povrnitve stroškov zastopanja na glavni obravnavi 8. 9. 2009, stroškov pripravljalne vloge z dne 24. 8. 200 ter materialnih stroškov.

Pritožbi se delno ugodi in se odločba sodišča prve stopnje v izpodbijani 3. točki izreka spremeni tako, da je tožeča stranka dolžna povrniti toženi stranki 959,77 EUR pravdnih stroškov.

Tožeča stranka je dolžna povrniti toženi stranki 117,00 EUR pritožbenih stroškov, v roku 15 dni.

Sodišče prve stopnje je zaradi umika tožbe razveljavilo sklep o izvršbi Okrajnega sodišča v Ljubljani, opr. št. VL 37523/08, z dne 23. 6. 2008 za znesek 753.839,89 EUR in v tem delu postopek ustavilo (1. točka izreka). Navedeni sklep o izvršbi je razveljavilo tudi v preostalem delu in tožbeni zahtevek zavrnilo (2. točka izreka). Odločilo je, da vsaka stranka nosi svoje stroške postopka (3. točka izreka).

Tožena stranka je zoper stroškovni del odločitve (3. točka izreka) pravočasno vložila pritožbo zaradi zmotne ugotovitve dejanskega stanja ter bistvene kršitve določb pravdnega postopka. Pritožbenemu sodišču predlaga, da pritožbi ugodi in izpodbijano odločbo v 3. točki izreka spremeni tako, da toženi stranki prizna ustrezen del stroškov postopka.

Tožeča stranka na pritožbo ni odgovorila.

Prvostopno sodišče je ugotovilo, da je tožena stranka po vložitvi izvršilnega predloga plačala tožeči stranki znesek 753.839,89 EUR, tožeča stranka pa je za plačani znesek tožbo umaknila takoj po prejemu plačila. Za preostali vtoževani (neumaknjeni) del tožbenega zahtevka sta pravdni stranki sklenili izvensodno poravnavo. Za ta del je prvostopno sodišče tožbeni zahtevek zavrnilo. Ocenilo je, da je tožeča stranka v pravdi uspela s približno polovico svojega zahtevka, tožena stranka pa s približno polovico svojega ugovora in na podlagi tega odločilo, da vsaka stranka krije svoje stroške postopka.

Pritožbeno sodišče ugotavlja, da prvostopno sodišče pri svoji odločitvi ni upoštevalo, da so pravdni stroški nastali predvsem glede dela zahtevka, s katerim tožeča stranka v pravdi ni uspela, to je glede zneska 597.170,77 EUR, saj je tožena stranka znesek 753.839,89 EUR plačala 18 dni po izdaji sklepa o izvršbi in 7 dni po vložitvi ugovora zoper sklep o izvršbi, tožeča stranka pa je za plačani del tožbo takoj umaknila. Po delnem umiku tožbe se je pravdni postopek vodil le glede zneska 597.170,77 EUR, s katerim pa tožeča stranka v pravdi ni uspela. Toženi stranki so v zvezi s tem delom zahtevka nastali stroški štirih pripravljalnih vlog ter stroški zastopanja na glavni obravnavi dne 8. 9. 2009. Tožeči stranki pa so do delnega umika tožbe nastali le stroški izvršilnega postopka. Zato je treba pritrditi pritožniku, da je tožena stranka upravičena (vsaj) do povrnitve stroškov zastopanja na glavni obravnavi 8. 9. 2009 v višini 2.000 odvetniških točk, stroškov pripravljalne vloge z dne 24. 8. 2009, v znesku 50 odvetniških točk, skupaj torej 2.050 odvetniških točk, kar znese 940,95 EUR, ter materialnih stroškov v znesku 18,82 EUR, skupaj torej 959,77 EUR. Ne gredo pa toženi stranki priglašeni stroški za napoved pritožbe, saj so ti že vsebovani v nagradi za sestavo pritožbe in za obvestilo stranki, saj zanje ni podlage v Odvetniški tarifi.

Pritožbeno sodišče je ob povedanem pritožbi tožene stranke delno ugodilo in odločbo sodišča prve stopnje v izpodbijani 3. točki izreka spremenilo tako, da je tožeči stranki naložilo v plačilo 959,77 EUR pravdnih stroškov tožene stranke.

Tožena stranka je upravičena do povrnitve tistih pritožbenih stroškov, ki so ji nastali glede dela pritožbe, s katerim je uspela, to je glede zneska 959,77 EUR. Ti znašajo 117,00 EUR in predstavljajo stroške sestave pritožbe v višini 250 odvetniških točk in 2% materialnih stroškov v višini 5 odvetniških točk, skupaj torej 255 odvetniških točk. Stroški so odmerjeni po specificiranem stroškovniku, v skladu z določili Odvetniške tarife.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.